Die Melktert Kommissie terug met 'n nuwe enkelsnit | LitNet
Die Melktert Kommissie tydens 'n optrede
"Volroom-rock" is hoe hulle hul musiek beskryf, en na 'n breuk van 10 jaar is hulle terug met 'n nuwe liedjie getiteld "Weier" in egte Melktert-styl.
Dis die Melktert Kommissie! En steeds brand hulle liefde vir musiek nog net so vurig soos 17 jaar gelede toe hulle die eerste Rockspaaider-"bands"-kompetisie gewen het, laat hulle hoor.
Die Melktert Kommissie is 'n 4-stuk Afrikaanse groep, oorspronklik van Jeffreysbaai, en bestaan uit Lucinda Neethling (hoofsanger en akoestiese kitaar), Jean-Marie Korff (elektriese kitaar en agtergrondsang), Tim van der Westhuizen (baskitaar) en Jan-Adriaan Korff (tromme en agtergrondsang).
Benewens oor hul nuwe enkelsnit is hulle ook opgewonde om terug te keer verhoog toe met verskeie konserte wat voorlê.
Marli van Eeden gesels met Jean-Marie Korff.
Aanhangers onthou julle vir bekende en gewilde liedjies soos "My Engel" en "Proudly South African". Vertel 'n bietjie meer vir dié wat dalk nie weet nie: Wie en wat is die Melktert Kommissie?
Ons is 'n groep vriende van Jeffreysbaai wat saam musiek begin maak het en die eerste Rockspaaider-kompetisie gewen het in 2002. Ons het hier en daar breaks gevat tussenin, maar na 17 jaar is ons steeds passievol oor Afrikaanse musiek en glo ons in oorspronklike, ongekompliseerde liedjies.
Julle keer ná 10 jaar terug na die musiektoneel. Waarom die besluit om terug te keer met 'n nuwe enkelsnit?
Ons hoofsanger, Lucinda Neethling, het nog al die jare aanhou skryf aan songs en sit met soveel nuwe, amazing songs. Ons praat al lank van weer musiek record, en om eerlik te wees, dit sou al vroeër gebeur het, maar ons moes die timing regkry met almal se skedules. Ons wou natuurlik ook vir al ons fans 'n nuwe song gee, want na al die jare het ons steeds soveel lojale ondersteuners en ons is so dankbaar daarvoor!
Wat het in die afgelope 10 jaar gebeur sedert die Melktert Kommissie besluit het om 'n bietjie van 'n blaaskans te vat? Waarmee het die verskeie groeplede hulself besig gehou?
Ek en my man, Jan-Adriaan Korff (die drummer), het Kaap toe getrek en ouers geword van 'n awesome seuntjie – hy is nou drie en 'n half. Ek het vir agt jaar by Channel24 gewerk as nuus- en musiekredakteur, en ek werk sedert begin 2018 by Jonathan Ball Publishers in Woodstock as publicist vir plaaslike skrywers. Jan-Adriaan werk as 'n design draughtsman by DV8 Architects in Woodstock. Tim van der Westhuizen (baskitaar) het ook Kaap toe getrek en werk vir 'n Amerikaanse maatskappy, Plex, as 'n developer. Lucinda het getrou en gekwalifiseer as 'n Pilates-instrukteur en haar eie studio oopgemaak in Pretoria. Sy is ook 'n kunstenaar en fokus op balpuntpentekeninge. Jy kan hier van haar amazing kuns sien. Dan het Lucinda ook 'n nuwe musiekprojek aangepak hierdie jaar saam met Bouwer Bosch. Hulle stel hulle eerste EP vry op 7 Junie, getiteld "Waar die see die kus omhels". Kyk uit daarvoor!
Vertel meer oor julle nuwe enkelsnit, "Weier"?
Lucinda het "Weier" geskryf, so sy verduidelik die beste waaroor die liedjie gaan: "As mens met iemand woorde wissel is jou eerste reaksie om die blaam op jouself te plaas. 'Weier' gaan oor daardie oomblik wat mens besef dit is nie noodwendig jou skuld nie. Tydens 'n onderonsie is dit moeilik om te sê wat jy voel en maklik om te sê wat jy nie moet nie – woede maak mens dom." Die hele idee agter "Weier" en die proses met die opneem daarvan was dat ons wou hê dit moet voel soos 'n oorspronklike Melktert Kommissise song. Ons het alles in die studio so live en rou as moontlik probeer doen.
Luister hier die Melktert Kommissie se nuwe enkelsnit, "Weier":
Beskryf die Melktert Kommissie se musiekstyl – het dit enigsins verander?
Die CD-winkels het ons altyd in die kategorie van Adult Contemporary gesit. Ons het ons sound altyd as Volroom-rock beskryf – miskien is dit nog steeds? Ons styl het nie veel verander nie – dis lyric-driven alternatiewe musiek.
Is dit uitdagend om weer as 'n band saam te werk?
Nie regtig nie. Ons is soos familie en verstaan mekaar. Die enigste uitdaging is die afstand tussen Lucinda in Pretoria en die res van ons in die Kaap. Ons het die hele song verwerk via WhatsApp, so spot ons het nou 'n WhatsApp band geword!
Waar en wanneer tree julle weer op?
6 en 7 Junie (sold out)
Besprekings: 021 979 1911 of www.dieboer.com
Bands for Bricks, Sun Arena, Pretoria
Saam met: Klopjag, Piet Botha, Anton Goosen, Koos Kombuis, Valiant Swart, Jan Blohm, Gian Groen, ddisselblom, Roan Ash, Tidal Waves, Jonathan Martin, HemelBesem, Joe Foster, Appel en Bottomless Coffee Band.
Kaartjies: R350 by https://itickets.co.za
28 Julie – Acoustic show
Besprekings: 021 875 504 / taste@mariannewinefarm.co.za
Wat hou die toekoms vir die Melktert Kommissie in?
Meer songs en gigs!
Die Melktert Kommissie se eerste album, Volroom, is in Junie 2003 opgeneem en later daardie jaar vrygestel. Hulle tweede album, Wonderwoorde, is in November 2005 opgeneem en vroeg in 2006 vrygestel. Drie musiekvideo's van snitte op die album het gevolg: "Hier's ek weer", "My engel" en "Proudly South African". Nominasies ná Wonderwoorde se vrystelling het ingesluit 'n Kanna-nominasie vir hul Wonderwoorde-produksie by KKNK en by die MK Awards vir Beste Rockgroep.
Middel-2007 het Die Melktert Kommissie hul derde album, Vergewe en vergeet, opgeneem. Twee musiekvideo's, "Mr Jealousy" en "Pronk", is vanaf die album gemaak. Die snit "Pronk" is ook gebruik op die klankbaan vir die Afrikaanse film Bakgat!.